b'\n_START_ARTICLE_\nVampyras\n_START_SECTION_\nVampyrizmas\n_START_PARAGRAPH_\nVampyrizmas \xe2\x80\x93 kraujo g\xc4\x97rimo praktikavimas. Tautosakoje ir populiariose kult\xc5\xabrose \xc5\xa1is terminas atskleid\xc5\xbeia tik\xc4\x97jim\xc4\x85, kad \xc5\xbemogaus kraujas suteikia antgamti\xc5\xa1k\xc5\xb3 j\xc4\x97g\xc5\xb3. Istorin\xc4\x97 vampyrizmo praktika leid\xc5\xbeia manyti, kad tai artima daug specifi\xc5\xa1kesnei formai \xe2\x80\x93 kanibalizmui. Kito \xc5\xbemogaus kraujo g\xc4\x97rimas buvo naudojamas kaip psichologinio ginklo taktika, kad b\xc5\xabt\xc5\xb3 i\xc5\xa1g\xc4\x85sdintas prie\xc5\xa1as, tai taip pat gali atskleisti ir \xc4\xafvairius dvasinius tik\xc4\x97jimus._NEWLINE_Vampyrizmo s\xc4\x85vok\xc4\x85 kartais vartojama kalbant apie d\xc4\x97les, uodus, vampyrus (\xc5\xa1ik\xc5\xa1nosparnius) ir kitus organizmus, kurie maitinasi kit\xc5\xb3 gyv\xc5\xabn\xc5\xb3 k\xc5\xabno skys\xc4\x8diais. \xc5\xa0is terminas apima ir tos pa\xc4\x8dios prigimties mitinius gyv\xc5\xabnus, \xc4\xafskaitant ir \xc4\x8dupakabr\xc4\x85._NEWLINE_XIX a. pabaigoje pasirod\xc4\x97 siaubo genijumi vadinamo Bremo Stoukerio romanas \xe2\x80\x9eDrakula\xe2\x80\x9c, kuris pasakojo apie paslapting\xc4\x85 \xc5\xa1iurp\xc5\xb3 Transilvanijos graf\xc4\x85, kuris i\xc5\xa1 ties\xc5\xb3 buvo vampyras._NEWLINE_Fantazijai peno turb\xc5\xabt tur\xc4\x97jo legenda apie \xc5\xbeiaur\xc5\xb3j\xc4\xaf Transilvanijos kunigaik\xc5\xa1t\xc4\xaf Vlad\xc4\x85 Drakul\xc4\x85, kuris gars\xc4\x97jo savo \xc5\xbeiaurumu\xc2\xa0\xe2\x80\x93 nepaklusniuosius smaigstydavo ant kuol\xc5\xb3. Jo mirtis irgi buvo smurtin\xc4\x97.\n_START_SECTION_\nEtimologija\n_START_PARAGRAPH_\nAngli\xc5\xa1kas vampire susidar\xc4\x97 i\xc5\xa1 vok. Vampir, kuris susidar\xc4\x97 i\xc5\xa1 ankstyvosios senosios lenk\xc5\xb3 kalbos \xc5\xbeod\xc5\xbeio w\xc4\x85pierz (vamper), kuris kilo i\xc5\xa1 senosios slav\xc5\xb3 kalbos \xc5\xbeod\xc5\xbeio oper (aper) (rus. \xd1\x83\xd0\xbf\xd1\x8b\xd1\x80\xd1\x8c) arba senosios ba\xc5\xbenytin\xc4\x97s slav\xc5\xb3 kalbos \xc5\xbeod\xc5\xbeio \xe2\x80\x9eopiril\xe2\x80\x9c. Pagal slav\xc5\xb3 kalbinink\xc4\x85 Franc\xc4\x85 Miklo\xc5\xa1i\xc4\x8d \xc5\xbeodis atkeliav\xc4\x99s i\xc5\xa1 kazan\xc5\xb3 totori\xc5\xb3 \xc5\xbeod\xc5\xbeio \xe2\x80\x9eubyr\xe2\x80\x9c, kuris rei\xc5\xa1kia ragan\xc4\x85.\n_START_SECTION_\nVampyrai ir senovin\xc4\x97s kult\xc5\xabros\n_START_PARAGRAPH_\nIstorij\xc5\xb3 apie mirusiuosius, trok\xc5\xa1tan\xc4\x8dius kraujo, yra beveik visose senovin\xc4\x97se kult\xc5\xabrose visame pasaulyje. Vampyr\xc5\xb3 dvasios, vadinamos Lilu, buvo minimos ankstyvojo Babilono demonologijoje. \xc5\xa0ie, moteri\xc5\xa1kos lyties demonai, atgydavo naktimis ir med\xc5\xbeiodavo bei gerdavo naujagimi\xc5\xb3 ir n\xc4\x97\xc5\xa1\xc4\x8di\xc5\xb3 moter\xc5\xb3 krauj\xc4\x85. Viena i\xc5\xa1 \xc5\xa1i\xc5\xb3 demon\xc5\xb3, vardu Lilitu, \xc5\xbeyd\xc5\xb3 demonologijoje pavadinta Lilith. Lilitu/Lilith kartais dar vadinama vis\xc5\xb3 vampyr\xc5\xb3 motina._NEWLINE_Viename i\xc5\xa1 senov\xc4\x97s Egipto mit\xc5\xb3, deiv\xc4\x97 Sekhmet buvo apimta kraujo tro\xc5\xa1kimo po \xc5\xbemoni\xc5\xb3 \xc5\xbeudyni\xc5\xb3 ir pasisotindavo tik gerdama alkohol\xc4\xaf, nuspalvint\xc4\x85 kraujo spalva._NEWLINE_Homero \xe2\x80\x9eOdis\xc4\x97joje\xe2\x80\x9c, \xc5\xa1e\xc5\xa1\xc4\x97liai, kuriuos Odis\xc4\x97jas sutiko, keliaudamas \xc4\xaf po\xc5\xbeemi\xc5\xb3 karalyst\xc4\x99, buvo viliojami \xc5\xa1vie\xc5\xbeiai paaukot\xc5\xb3 avin\xc5\xb3 krauju, taip Odis\xc4\x97jas pasielg\xc4\x97, kad pri\xc5\xa1aukt\xc5\xb3 Tir\xc4\x97sijo \xc5\xa1e\xc5\xa1\xc4\x97l\xc4\xaf._NEWLINE_\xc4\x8cigon\xc5\xb3 istorijos apib\xc5\xabdina strix, naktin\xc4\xaf pauk\xc5\xa1t\xc4\xaf, kuris maitinosi \xc5\xbemoni\xc5\xb3 m\xc4\x97sa ir krauju. \xc4\x8cigon\xc5\xb3 strix yra artimas rumun\xc5\xb3 vampyrui Strigoi, kuriam \xc4\xaftakingas buvo slav\xc5\xb3 vampyras ir alban\xc5\xb3 \xc5\xa0triga._NEWLINE_Ankstyvoje slav\xc5\xb3 tautosakoje pa\xc5\xbeymima, kad kraugeriai vampyrai bijojo (bet nemirdavo nuo) sidabro ir sunaikinti juos \xc4\xafmanoma tik nukirtus jiems galv\xc4\x85 ir \xc4\xafki\xc5\xa1us j\xc4\x85 tarp lavono koj\xc5\xb3 arba mediniu kuolu perveriant \xc5\xa1ird\xc4\xaf._NEWLINE_Viduram\xc5\xbei\xc5\xb3 istorikai ir chronologai Walteris Map ir Williamas Ni\xc5\xabburgietis XII a. u\xc5\xbefiksavo anks\xc4\x8diausias angl\xc5\xb3 istorijas apie vampyrus._NEWLINE_Daug legendose apie vampyrus atrandama pana\xc5\xa1um\xc5\xb3 \xc4\xaf legendas apie sukubus ir inkubus._NEWLINE_Populiariose vakar\xc5\xb3 istorijose vampyrai vaizduojami kaip nesenstantys (arba l\xc4\x97tai senstantys), intelektual\xc5\xabs ir misti\xc5\xa1kai apdovanoti kitais at\xc5\xbevilgiais. Vampyras tipi\xc5\xa1kai turi didel\xc4\x99 \xc4\xafvairov\xc4\x99 \xc5\xbeymi\xc5\xb3 sugeb\xc4\x97jim\xc5\xb3. \xc4\xae tai \xc4\xafeina ne\xc5\xbemoni\xc5\xa1ka j\xc4\x97ga ir atsparumas bet kokiems ilgalaikiams su\xc5\xbeeidimams, \xc4\xafskaitant specifines i\xc5\xa1imtis._NEWLINE_Buvo tikima, kad vampyrai neturi savo atspind\xc5\xbeio, kaip tradici\xc5\xa1kai tik\xc4\x97ta, kad veidrod\xc5\xbeiuose atsispindi siela, o blogio \xc4\xafsik\xc5\xabnijimas neturi sielos. Gro\xc5\xbein\xc4\x97 literat\xc5\xabra padidino \xc5\xa1\xc4\xaf tik\xc4\x97jim\xc4\x85, kai Bram\xe2\x80\x98as Stoker romane \xe2\x80\x9eDrakula\xe2\x80\x9c pamini \xc5\xa1i\xc4\x85 detal\xc4\x99, kai vampyras i\xc5\xa1meta Harkerio skutimosi veidrod\xc4\x97l\xc4\xaf per lang\xc4\x85.\n_START_SECTION_\nLiaudies tik\xc4\x97jimas vampyrais\n_START_PARAGRAPH_\nAtrodo, kad iki XIX a. vampyrai Europoje buvo laikomi grei\xc4\x8diau \xc5\xa1lyk\xc5\xa1\xc4\x8diais monstrais nei i\xc5\xa1tvirkusiais vampyrais, i\xc5\xa1populiarintais v\xc4\x97lyvosios gro\xc5\xbein\xc4\x97s literat\xc5\xabros. Buvo tikima, kad jie paprastai prisikelia i\xc5\xa1 savi\xc5\xbeud\xc5\xbeio, nusikalt\xc4\x97lio ar raganiaus lavon\xc5\xb3, net pasitaikydavo ir toki\xc5\xb3 atvej\xc5\xb3, kai buvo tikima, kad pradinis vampyras taip \xe2\x80\x9e gim\xc4\x99s i\xc5\xa1 nuod\xc4\x97m\xc4\x97s\xe2\x80\x9c, gal\xc4\x97davo laisvai vaik\xc5\xa1\xc4\x8dioti tarp nekalt\xc5\xb3 auk\xc5\xb3. Buvo tikima, kad ne laiku ar arba \xc5\xbeiauria mirtimi mir\xc4\x99s \xc5\xbemogus taip pat atgims vampyru. Daugiausiai europie\xc4\x8di\xc5\xb3 vampyr\xc5\xb3 mitai yra slav\xc5\xb3 ir rumun\xc5\xb3 kilm\xc4\x97s.\n_START_SECTION_\nSlav\xc5\xb3 vampyrai\n_START_PARAGRAPH_\nSlavai, \xc4\xafskaitant europie\xc4\x8dius nuo Rusijos iki Bulgarijos ir nuo Serbijos iki Lenkijos, gali pasigirti turtingiausia tautosaka ir legendomis apie vampyrus visame pasaulyje. Slavai atkeliavo i\xc5\xa1 Juodosios j\xc5\xabros \xc5\xa1iaurin\xc4\x97s dalies ir glaud\xc5\xbeiai susibendravo su iranie\xc4\x8diais. Prie\xc5\xa1 VIII a. jie migravo \xc5\xa1iaur\xc4\x97n ir vakaruosna, kur dabar ir gyvena._NEWLINE_Krik\xc5\xa1\xc4\x8dionizavimas prasid\xc4\x97jo beveik tuo pa\xc4\x8diu metu, kai jie atvyko \xc4\xaf savo nauj\xc4\x85sias \xc5\xbeemes. Bet IX \xe2\x80\x93 X a. Ryt\xc5\xb3 Ortodoks\xc5\xb3 Ba\xc5\xbeny\xc4\x8dia gr\xc5\xabm\xc4\x97si su vakar\xc5\xb3 Romos Katalik\xc5\xb3 Ba\xc5\xbeny\xc4\x8dia d\xc4\x97l vie\xc5\xa1patavimo. Formaliai jos i\xc5\xa1siskyr\xc4\x97 1054 m., bulgarai, rusai ir serbai pasilikdami ortodoksais, o lenkai, \xc4\x8dekai ir kroatai pereina \xc4\xaf Rom\xc4\x85. \xc5\xa0itas susiskaldymas l\xc4\x97m\xc4\x97 did\xc5\xbeiulius skirtumus vystantis supratimui apie vampyrus \xe2\x80\x93 Romos ba\xc5\xbeny\xc4\x8dia tik\xc4\x97jo, kad negendantys k\xc5\xabnai yra \xc5\xa1venti, kai tuo metu Ortodoks\xc5\xb3 ba\xc5\xbeny\xc4\x8dia tik\xc4\x97jo, kad tai yra vampyrai._NEWLINE_\xc4\xae vampyrizmo prie\xc5\xbeastis \xc4\xaf\xc4\x97jo gimimas su did\xc5\xbei\xc4\x85ja taukine, dantimis ar uodega, pastojimas tam tikromis dienomis, netaisyklinga mirtis, atsiskyrimas, netinkami laidojimo ritualai ir t. t. Apsaugos priemon\xc4\x97s b\xc5\xabdavo tokios kaip, kry\xc5\xbeius karste, u\xc5\xbetvaro po smakru, kad sustabdyt\xc5\xb3 nuo \xc4\xafkapi\xc5\xb3 valgymo, drabu\xc5\xbei\xc5\xb3 prikalimas prie karsto d\xc4\x97l tos pa\xc4\x8dios prie\xc5\xbeasties arba k\xc5\xabno persmeigimas spygliais ar kuolais._NEWLINE_\xc4\xaerodymas, kad vampyras darbuojasi kaimynyst\xc4\x97je, b\xc5\xabdavo galvij\xc5\xb3, avi\xc5\xb3, gimini\xc5\xb3, kaimyn\xc5\xb3 mirtis, jei i\xc5\xa1kasti k\xc5\xabnai vis dar b\xc5\xabdavo gyvojo b\xc5\xabsenoje su naujai ataugusiais nagais ar plaukais, patin\xc4\x99s ar i\xc5\xa1sip\xc5\xabt\xc4\x99s kaip statin\xc4\x97, jei burnoje yra kraujo arba oda paraudusi._NEWLINE_Tik\xc4\x97ta, kad vampyrus buvo galima sunaikinti persmeigus kuolu, nukertant galv\xc4\x85 (ka\xc5\xa1ubai galv\xc4\x85 ki\xc5\xa1davo tarp koj\xc5\xb3), sudeginant, pakartojant laidotuvi\xc5\xb3 ritualus, ap\xc5\xa1lakstant kapa \xc5\xa1v\xc4\x99stu vandeniu arba egzorcizmu.\n_START_SECTION_\nRumun\xc5\xb3 vampyrai\n_START_PARAGRAPH_\nPasakojim\xc5\xb3 apie vampyrus taip pat rasta ir senov\xc4\x97s Romoje ir tarp surom\xc4\x97nint\xc5\xb3 ryt\xc5\xb3 Europos gyventoj\xc5\xb3, rumun\xc5\xb3 (istori\xc5\xa1kai \xc5\xbeinom\xc5\xb3 kaip vla\xc4\x8dai). Rumunija apsupta slavi\xc5\xa1k\xc5\xb3 valstybi\xc5\xb3, tod\xc4\x97l nenuostabu, kad rumun\xc5\xb3 vampyrai yra pana\xc5\xa1\xc5\xabs \xc4\xaf slav\xc5\xb3 vampyrus. Dabar jie vadinami strigoi, \xc5\xa1itas terminas kilo nuo \xc4\x8digon\xc5\xb3 strix, kuris apib\xc5\xabdino \xc5\xbeviegian\xc4\x8di\xc4\x85 pel\xc4\x97d\xc4\x85, o dar v\xc4\x97liau \xc4\x97m\xc4\x97 reik\xc5\xa1ti demon\xc4\x85 arba ragan\xc4\x85._NEWLINE_Yra skirting\xc5\xb3 strigoi tip\xc5\xb3\xc2\xa0: strigoi vii yra gyvos raganos, kurios tampa vampyrais po mirties. Jos gali i\xc5\xa1si\xc5\xb3sti savo siel\xc4\x85, kad susitikt\xc5\xb3 su kitomis raganomis arba strigoi morti, kurie yra mir\xc4\x99 vampyrai. Strigoi morti yra prisik\xc4\x97l\xc4\x99 negyv\xc4\x97liai, kurie gr\xc4\xaf\xc5\xbeta i\xc5\xa1\xc4\x8diulpti \xc5\xa1eimos nari\xc5\xb3, kaimyn\xc5\xb3 ir kit\xc5\xb3 gyv\xc5\xb3j\xc5\xb3 kraujo._NEWLINE_\xc5\xbdmogus, gim\xc4\x99s su did\xc5\xbei\xc4\x85ja taukine, uodega, ne santuokoje, ar mir\xc4\x99s nenat\xc5\xabralia mirtimi, ar prie\xc5\xa1 krik\xc5\xa1tijim\xc4\x85, buvo pasmerktas tapti vampyru, kaip ir septintas tos pa\xc4\x8dios lyties vaikas \xc5\xa1eimoje, ar vaikas, kurio laukdamasi motina nevalg\xc4\x97 druskos ar buvo nu\xc5\xbei\xc5\xabr\xc4\x97ta vampyro ar raganos. Ir \xc5\xbeinoma, b\xc5\xabti \xc4\xafk\xc4\x85stam vampyro taip pat rei\xc5\xa1k\xc4\x97 pasmerkim\xc4\x85 atgimti vampyru po mirties._NEWLINE_Varkolakas, kuris kartais buvo minimas tautosakoje, buvo labiau artimas mitologiniam vilkui, kuris gali suryti saul\xc4\x99 ir m\xc4\x97nul\xc4\xaf (pana\xc5\xa1us \xc4\xaf Fenr\xc4\xaf norman\xc5\xb3 tautosakoje), ir v\xc4\x97liau buvo da\xc5\xbeniau siejamas su vilkolakiais nei su vampyrais. \xc5\xbdmogus, kamuojamas likantropijos, gal\xc4\x97davo pasiversti \xc4\xaf \xc5\xa1un\xc4\xaf, kiaul\xc4\x99 ar vilk\xc4\x85._NEWLINE_Paprastai vampyrus pasteb\xc4\x97davo pirmiausiai jam u\xc5\xbepuolus \xc5\xa1eimos narius ar kitus gyvuosius, ar kai imdavo griauti daiktus namuose. Buvo tik\xc4\x97ta, kad vampyrai, taip pat ir raganos, b\xc5\xabdavo patys aktyviausi \xc5\xa1v. Jurgio dienos i\xc5\xa1vakar\xc4\x97se, nakt\xc4\xaf, kai visur paplisdavo visos blogio formos. \xc5\xa0v. Jurgio diena Europoje vis dar \xc5\xa1ven\xc4\x8diama._NEWLINE_Kad vampyras guli kape, gal\xc4\x97davo i\xc5\xa1duoti skyl\xc4\x97s \xc5\xbeem\xc4\x97je, nesuir\xc4\x99s lavonas raudonu veidu, arba jei viena koja b\xc5\xabdavo karsto kampe. Gyvuosius vampyrus atpa\xc5\xbeindavo, kai ba\xc5\xbeny\xc4\x8dioje dalindavo \xc4\x8desnakus \xe2\x80\x93 j\xc5\xb3 nevalgydavo tik vampyrai._NEWLINE_Ie\xc5\xa1kant vampyrizmo u\xc5\xbeuomazg\xc5\xb3, da\xc5\xbenai buvo atkasami kapai: vaiko po 3 met\xc5\xb3, jauno po 5 met\xc5\xb3, seno po 7 met\xc5\xb3._NEWLINE_Priemon\xc4\x97s apsisaugoti nuo tapimo vampyru b\xc5\xabdavo tokios kaip: taukin\xc4\x97s pa\xc5\xa1alinimas k\xc4\x85 tik gimusiam vaikui ir jos sunaikinimas, atsargus mirusi\xc5\xb3j\xc5\xb3 k\xc5\xabn\xc5\xb3 paruo\xc5\xa1imas, lavono saugojimas nuo gyv\xc5\xabn\xc5\xb3, spygliuotos laukin\xc4\x97s ro\xc5\xbe\xc4\x97s \xc5\xa1akel\xc4\x97s patalpinimas karste, \xc4\x8desnak\xc5\xb3 pakabinimas ant lang\xc5\xb3 ir j\xc5\xb3 prikai\xc5\xa1ymas ant galvij\xc5\xb3, o ypa\xc4\x8d \xc5\xa1v. Jurgio ir \xc5\xa1v. Andriaus dienomis._NEWLINE_Kad sunaikint\xc5\xb3 vampyr\xc4\x85, j\xc4\xaf perverdavo kuolu, o v\xc4\x97liau nukertama galva, o \xc4\xaf burn\xc4\x85 priki\xc5\xa1davo \xc4\x8desnak\xc5\xb3. Taip pat vampyr\xc5\xb3 atbaidymui buvo naudojama verbena (augalas). XIX a. \xc5\xbemon\xc4\x97s net \xc5\xa1audydavo \xc4\xaf karst\xc4\x85. Sunkiais atvejais k\xc5\xabnas b\xc5\xabdavo sudraskomas, gabaliukai sudeginami, o pelenai, sumai\xc5\xa1yti su vandeniu, b\xc5\xabdavo atiduodami \xc5\xa1eimos nariams kaip vaistas.\n_START_SECTION_\n\xc4\x8cigonai ir vampyrai\n_START_PARAGRAPH_\nNet \xc5\xa1iandien \xc4\x8digonai da\xc5\xbenai vaidina savo vaidmen\xc4\xaf vampyri\xc5\xa1kuose filmuose ir gro\xc5\xbein\xc4\x97je literat\xc5\xabroje apie vampyrus. Neabejotina, kad tam \xc4\xaftakos tur\xc4\x97jo Bremo Stoukerio romanas \xe2\x80\x9eDrakula\xe2\x80\x9c, kuriame Szganijos \xc4\x8digonai dirbo Drakulai, perplukdant jo d\xc4\x97\xc5\xbees su \xc5\xbeem\xc4\x97mis ir saugojo j\xc4\xaf._NEWLINE_\xc4\x8cigonai tradici\xc5\xa1kai tik\xc4\x97jo, kad mirusiojo siela \xc4\xaf\xc5\xbeengia \xc4\xaf pana\xc5\xa1\xc5\xb3 pasaul\xc4\xaf kaip m\xc5\xabs\xc5\xb3, ta\xc4\x8diau jame nebeegzistuoja mirtis. Siela lieka \xc5\xa1alia k\xc5\xabno ir kartai nori sugr\xc4\xaf\xc5\xbeti \xc4\xaf j\xc4\xaf. \xc4\x8cigon\xc5\xb3 mitai apie gyvus numir\xc4\x97lius pa\xc4\xafvairino ir praturtino vengr\xc5\xb3, rumun\xc5\xb3 ir slav\xc5\xb3 mitus apie vampyrus._NEWLINE_Senieji \xc4\x8digon\xc5\xb3 namai, Indija, turi daugyb\xc4\x99 mitini\xc5\xb3 vampyri\xc5\xa1k\xc5\xb3 b\xc5\xabtybi\xc5\xb3. Bhuta yra vyro, mirusio keista mirtimi, siela. Jis klaid\xc5\xbeiodavo nakt\xc4\xaf aplink vis persik\xc5\xabnydamas \xc4\xaf mirusi\xc5\xb3j\xc5\xb3 k\xc5\xabnus ir u\xc5\xbepuldin\xc4\x97davo gyvuosius kaip vampyras ghoul. \xc5\xa0iaur\xc4\x97s Indijoje galima rasti brahmaparu\xc5\xa1\xc4\x85, vampyri\xc5\xa1k\xc4\x85 padar\xc4\x85 su galva, apsupta \xc5\xbearnomis, o krauj\xc4\x85 gerdavo per kaukol\xc4\x99._NEWLINE_Labiausiai \xc4\xaf\xc5\xbeymi ind\xc5\xb3 dievyb\xc4\x97, susijusi su kraujo g\xc4\x97rimu, yra Kali, kuri turi iltis, ne\xc5\xa1ioja lavon\xc5\xb3 arba kaukoli\xc5\xb3 girliand\xc4\x85 ir turi keturias rankas. Jos \xc5\xa1ventyklos yra netoli kremavimo patalp\xc5\xb3. Ji ir deiv\xc4\x97 Durga nukov\xc4\x97 demon\xc4\x85 Raktabij\xc4\x85, kuris gal\xc4\x97davo atgyti i\xc5\xa1 kiekvieno i\xc5\xa1lieto kraujo la\xc5\xa1elio. Kali i\xc5\xa1g\xc4\x97r\xc4\x97 vis\xc4\x85 jo krauj\xc4\x85, nei\xc5\xa1liedama n\xc4\x97 la\xc5\xa1elio ir taip laim\xc4\x97jo kov\xc4\x85, sunaikindama Raktabij\xc4\x85._NEWLINE_Sara, arba Juodoji deiv\xc4\x97, tai kita Kali forma, i\xc5\xa1likusi tarp \xc4\x8digon\xc5\xb3. \xc4\x8cigonai tiki, kad pagal Nauj\xc4\x85j\xc4\xaf Testament\xc4\x85 trys Marijos nuvyko i Pranc\xc5\xabzij\xc4\x85 ir pakrik\xc5\xa1tijo \xc4\x8digon\xc4\x99, vardu Sara. Jie vis dar atlieka tam tikras ceremonijas kiekvienais metais gegu\xc5\xbe\xc4\x97s 24 d. viename Pranc\xc5\xabzijos kaime, kur tai ir buvo \xc4\xafvyk\xc4\x99. Kai kurie Juod\xc4\x85j\xc4\x85 deiv\xc4\x99 vadina Juod\xc4\x85ja Kele arba Juod\xc4\x85ja Kali._NEWLINE_Vieni \xc4\x8digon\xc5\xb3 mit\xc5\xb3 vampyrai vadinami mullo (tas, kuris mir\xc4\x99s). Tik\xc4\x97ta, kad toks vampyras gr\xc4\xaf\xc5\xbedavo ir darydavo vien pikta, \xc4\x8diulpdavo \xc5\xbemoni\xc5\xb3 krauj\xc4\x85 (paprastai giminai\xc4\x8dio, kuris buvo kaltas d\xc4\x97l mirties, ar neatitinkamai pasielgusio su mirusiojo daiktais, kuriuos paprastai reik\xc4\x97davo sunaikinti)._NEWLINE_Vampyr\xc4\x97s gal\xc4\x97davo sugr\xc4\xaf\xc5\xbeti, gyventi normal\xc5\xb3 gyvenim\xc4\x85 ir netgi susituokti, ta\xc4\x8diau vyr\xc4\x85 mirtinai nuvargindavo._NEWLINE_Kiekvienas, kuris paslaptingai atsirasdavo, kuriam tr\xc5\xabkdavo vieno pir\xc5\xa1to ar tur\xc4\x97jo gyv\xc5\xabn\xc5\xb3 bruo\xc5\xbe\xc5\xb3 ir pan., buvo laikomas vampyru. Net augalai, \xc5\xa1unys, kat\xc4\x97s ar naminiai gyvuliai gal\xc4\x97davo virsti vampyrais. Moli\xc5\xabgai ar melionai per ilgai laikomi namie gali imti jud\xc4\x97ti, skleisti garsus ar net tryk\xc5\xa1ti krauju._NEWLINE_Kad i\xc5\xa1silaisvint\xc5\xb3 nuo vampyro, \xc5\xbemon\xc4\x97s kviesdavosi dampyrus (vampyro s\xc5\xabnus arba vampyro na\xc5\xa1l\xc4\x97), kad j\xc4\xaf susekt\xc5\xb3. Kad apsisaugot\xc5\xb3 nuo vampyro, \xc4\x8digonai laidotuvi\xc5\xb3 metu perduria lavono \xc5\xa1ird\xc4\xaf medin\xc4\x97mis arba gele\xc5\xbein\xc4\x97mis adatomis ir prideda metalo gabaliuk\xc5\xb3 \xc4\xaf burn\xc4\x85, ausis, ant aki\xc5\xb3 ir tarp pir\xc5\xa1t\xc5\xb3. Jie taip pat \xc4\xafki\xc5\xa1a gudobel\xc4\x99 \xc4\xaf lavono kojin\xc4\x99 arba \xc4\xafki\xc5\xa1a tarp koj\xc5\xb3 gudobelin\xc4\xaf kuol\xc4\x85. Kitos apsisaugojimo priemon\xc4\x97s b\xc5\xabdavo tokios kaip: kuol\xc5\xb3 prismaigstymas \xc4\xaf kap\xc4\x85, apipylimas verdan\xc4\x8diu vandeniu, galvos nukirtimas arba lavono sudeginimas.\n_START_SECTION_\nKiti senojo pasaulio vampyrai\n_START_PARAGRAPH_\nSenov\xc4\x97s Graikijoje ir viduram\xc5\xbei\xc5\xb3 Bulgarijoje tik\xc4\x97ta, kad buvo demonas, vardu Lamija, kurio vir\xc5\xa1utin\xc4\x97 k\xc5\xabno dalis buvo moters, o apatin\xc4\x97 \xe2\x80\x93 sparnuoto \xc5\xbeal\xc4\x8dio, trok\xc5\xa1tantis kraujo (ypatingai moter\xc5\xb3)._NEWLINE_Moravijoje vampyrai m\xc4\x97gdavo atsikratyti savo \xc4\xafkapi\xc5\xb3 ir aukas u\xc5\xbepuldin\xc4\x97davo nuogi._NEWLINE_Albanijoje, vienas i\xc5\xa1 vampyr\xc5\xb3 tip\xc5\xb3, buvo \xc5\xbeinomas Liogat, kuris prisikeldavo i\xc5\xa1 albano arba turko lavono. Jis b\xc5\xabdavo su mirusiojo drabu\xc5\xbeiais ir auk\xc5\xa1takulniais batais. Vienintelis b\xc5\xabdas j\xc4\xaf sunaikinti, tai nuk\xc4\x85sti jo kojas, kad daugiau nebeatsikelt\xc5\xb3 i\xc5\xa1 savo kapo._NEWLINE_Bulgarijoje tik\xc4\x97ta, kad vampyras turi tik vien\xc4\x85 \xc5\xa1nerv\xc4\x99, miega su atmerkta kaire akimi ir b\xc5\xabtinai sulenk\xc4\x99s nyk\xc5\xa1\xc4\x8dius. Jie buvo kaltinami ir u\xc5\xbe galvij\xc5\xb3 marus.\n_START_SECTION_\nNaujasis pasaulis\n_START_PARAGRAPH_\nActek\xc5\xb3 mitologijoje Civitateo yra vampyro gentainis, atsirasdav\xc4\x99s, kai mirdavo kilminga k\xc4\x85 tik gimusi mergait\xc4\x97._NEWLINE_Meksikoje vampyrai v\xc4\x97liau b\xc5\xabdavo atpa\xc5\xbe\xc4\xafstami pagal j\xc5\xb3 kaukol\xc4\x99, kuri netur\xc4\x97davo joki\xc5\xb3 audini\xc5\xb3._NEWLINE_Karibuose vampyrai, Trinidade ir Tobage \xc5\xbeinomi kaip Soucoyant, Jamaikoje Ol\xe2\x80\x98 Higue, Grenadoje Lugaru, dien\xc4\x85 atrodydavo kaip senos moterys, o naktimis i\xc5\xa1sinerdavo i\xc5\xa1 odos ir tapdavo skraidan\xc4\x8diais ugnies kamuoliais, kurie ie\xc5\xa1kodavo kraujo. Jie b\xc5\xabdavo nepalankiai apimti prievartos tro\xc5\xa1kimo, tod\xc4\x97l juos nuvyti b\xc5\xabdavo galima pab\xc4\x97rus saujel\xc4\x99 druskos ar ry\xc5\xbei\xc5\xb3 prie dur\xc5\xb3, kry\xc5\xbekeli\xc5\xb3 ar netoli lovos. Tada vampyras priverstas surinkti kiekvien\xc4\x85 gr\xc5\xabdel\xc4\xaf. Jie gali b\xc5\xabti sunaikinti, jei prikai\xc5\xa1oma j\xc5\xb3 oda druska, kuri sudegins juos jiems gr\xc4\xaf\xc5\xbeus \xc4\xaf j\xc4\x85 iki ryto._NEWLINE_Uol\xc4\x97tuose kalnuose vampyrai krauj\xc4\x85 i\xc5\xa1 auk\xc5\xb3 siurbdavo i\xc5\xa1 aus\xc5\xb3 su savo ilgomis nosimis._NEWLINE_Brazilijoje vampyrai turi pliu\xc5\xa1u dengtas kojas.\n_START_SECTION_\nAzija ir Ramusis vandenynas\n_START_PARAGRAPH_\nIndijoje (ypatingai pietin\xc4\x97je Ketalos valstijoje) vampyrai (\xc5\xbeinomi kaip Yak\xc5\xa1is) buvo gra\xc5\xbeios moterys, kurios viliodavo vyrus, kad juos nu\xc5\xbeudyt\xc5\xb3 arba suvalgyt\xc5\xb3. Jos nem\xc4\x97gdavo gele\xc5\xbeini\xc5\xb3 objekt\xc5\xb3, o ypa\xc4\x8d religini\xc5\xb3 simboli\xc5\xb3. Jas nu\xc5\xbeudyti buvo galima tik suvarius gele\xc5\xbein\xc4\x99 vin\xc4\xaf \xc4\xaf galv\xc4\x85. Jas taip pat buvo galima \xc4\xafkalinti med\xc5\xbeiuose, naudojant pa\xc5\xa1ventintus daiktus. Indija yra taip pat ir Vetalos gimtin\xc4\x97, \xc5\xa1m\xc4\x97kli\xc5\xa1ko vampyro, kuris gali atsiskirti nuo k\xc5\xabno, kad pasimaitint\xc5\xb3._NEWLINE_Japon\xc5\xb3 vampyr\xc5\xb3 mitai palie\xc4\x8dia ir upi\xc5\xb3 demon\xc4\x85 Kap\xc4\x85. Tai \xe2\x80\x93 piktavali\xc5\xa1kas padaras, kuris gali tapti mirtinu prie\xc5\xa1u, arba \xc5\xa1velnus padaras, kuris su ne\xc4\xaftik\xc4\x97tinu \xc4\xafg\xc5\xabd\xc5\xbeiu u\xc5\xbegydyt\xc5\xb3 sulau\xc5\xbeytus kaulus, arba siaubingas pok\xc5\xa1tininkas. Jis gauna j\xc4\x97gos i\xc5\xa1 vandens, kuris yra j\xc5\xb3 galvos apvalioje \xc4\xaftraukoje, kuri pasvirs ir i\xc5\xa1lies vanden\xc4\xaf, kai demonas pasisveikina tradiciniu japoni\xc5\xa1ku nusilenkimu. Jo primityvus b\xc5\xabdas siurbti krauj\xc4\x85 da\xc5\xbeniausiai yra per i\xc5\xa1ang\xc4\x99 nei per kakl\xc4\x85. \xc5\xbdinomi japon\xc5\xb3 mitai apie Oni turi daug pana\xc5\xa1um\xc5\xb3 su vakarieti\xc5\xa1kais vampyr\xc5\xb3 mitais. Kiti japon\xc5\xb3 mitai pasakoja apie vampyri\xc5\xa1kas lapes._NEWLINE_Kin\xc5\xb3 vampyras, \xc5\xa1okin\xc4\x97jantis lavonas (jiang\xc5\xa1i), yra daug labiau pana\xc5\xa1esnis \xc4\xaf zomb\xc4\xaf arba ghoul\xc4\x85, ta\xc4\x8diau vis vien pie\xc5\xa1iamas kaip kraugerys._NEWLINE_Filipin\xc5\xb3 tautosakoje Mananangal buvo vampyr\xc4\x97, kurios vir\xc5\xa1utin\xc4\x97 k\xc5\xabno dalis gal\xc4\x97davo atsiskirti nuo apatin\xc4\x97s dalies, ir gal\xc4\x97davo skristi, naudodama sparnus. Ji i\xc5\xa1\xc4\x8diulpdavo embrion\xc5\xb3 krauj\xc4\x85. Tik\xc4\x97ta, kad Asvang dien\xc4\x85 buvo nepaprastai gra\xc5\xbei moteris, o nakt\xc4\xaf \xe2\x80\x93 baisus skraidantis demonas. Ji gyveno \xc4\xafprastai kaip ir \xc5\xbemon\xc4\x97s, gal\xc4\x97jo susituokti, tur\xc4\x97ti vaik\xc5\xb3, nes dienomis buvo visi\xc5\xa1kai paprasta moteris._NEWLINE_Malaizijos tautosakoje Penangalan buvo vampyras, kurio galva su nukarusiomis \xc5\xbearnomis, gal\xc4\x97davo atsiskirti nuo k\xc5\xabno. Pontianak buvo vampyr\xc4\x97, kuri siurbdavo naujagimi\xc5\xb3 krauj\xc4\x85, o kartais ir ma\xc5\xbe\xc5\xb3 vaik\xc5\xb3 ar n\xc4\x97\xc5\xa1\xc4\x8di\xc5\xb3 moter\xc5\xb3._NEWLINE_Australijos aborigen\xc5\xb3 mitologijoje Jara Ma \xe2\x80\x93 Ja \xe2\x80\x93 Cho (Yara-Ma-Yha-Who) buvo vampyras su siurbtuvais ant pir\xc5\xa1t\xc5\xb3, kuris visad auk\xc5\xb3 tykodavo figmed\xc5\xbeiuose.'